khistorydata/jeongjo-sjw-relations huggingface dataset:
정조 6년 · 목
敎曰。 惠慶宮端午帖大殿端午帖入格。只是一人。事體所在。誠極未安。更自本院抄啓。待明朝出韻科次。
정조 6년 · 강
許施咸安等八邑牟還限五萬石。以錢代捧之請。
정조 6년 · 목
備局啓言。因慶尙監司趙時俊牟還作錢狀啓。有今日內草記稟處之命矣。咸安等八邑牟還。久爲病民之端。 道臣先請代錢。民願今又如此。則趁時開倉。劃卽變通。依狀請限五萬石。以錢代捧。而價本則詳定與時直間。往復賑廳。歸一酌定事請分付。允之。
정조 6년 · 강
拿處副司果朴聖泰中官李得完。
정조 6년 · 목
敎曰。 王大妃殿端午帖製述官朴聖泰試券字句。全不識人事。拿處。又敎曰。中官李得完。令該府拿處。
정조 6년 · 강
重推吏曹參議鄭志儉。
정조 6년 · 목
因志儉再牌不進罷職傳旨。敎以。無端違牌。有甚所執。欲效族侄銓郞之處義乎。堂上官之公然再違。亦關國體。從重推考。待明朝。更爲牌招。
정조 6년 · 강
遣承旨詣 宗廟 永禧殿　景慕宮。奉審摘奸。
정조 6년 · 강
罷兵曹判書趙㻐職。
정조 6년 · 목
左議政洪樂性啓言。捕將與禁軍別將。俱係緊重。不可暫時留窠。兵判旣已肅命受符。且異赴政差出。而終不擧行。兵曹判書趙㻐請罷職。從之。
정조 6년 · 강
以鄭好仁爲兵曹判書。
정조 6년 · 목
敎曰。兵曹判書前望單子入之。
정조 6년 · 강
命興陽縣監林濟遠仍任。
정조 6년 · 목
領議政徐命善啓言。卽見全羅監司朴祐源兵使曺學臣謄報。則興陽縣監林濟遠左水虞侯許侁。以問情之疏漏謄書之遲滯。爲先罷黜。仍請令攸司御處矣。許侁則旣已拿問。林濟遠則才因下敎。特命分揀。道帥臣論罪置之。勿罷仍任事請分付。從之。
정조 6년 · 강
遞判義禁金魯鎭都總管徐有鄰。
정조 6년 · 목
領議政徐命善啓言。備局謄錄。方今着意抄出。而句管堂上金魯鎭徐有鄰所帶金吾總管之任。不無相妨之端。請竝姑許遞。從之。
정조 6년 · 강
命漕船之故敗及潛賣。令戶曹另加禁飭。
정조 6년 · 목
副司直鄭民始啓言。漕船之詐稱破傷。呈告戶曹發賣者。昨年自廟堂筵稟申飭。至於京江。潛自賣食中路詐稱致敗者。比比有之。及其故敗現發之後。使之生徵。則百計稱頉。請令戶曹另加禁飭。從之。
정조 6년 · 강
召見大臣時原任閣臣承旨監印堂上于誠正閣。領議政徐命善。原任提學徐命膺。時任直提學鄭民始。直提學鄭志儉。監印堂上鄭昌聖沈念祖。右承旨趙鼎鎭。
정조 6년 · 목
予曰。爲卿有 御題七律。卿其觀之。命膺進覽訖。奏曰。 寶什璀璨。思殊曠絕。非但一門之榮。實是前古之罕有。臣不勝惶感矣。民始曰。如此隆春。果是曠世之恩矣。予曰。二直提學奉敎書此。必有與榮之喜。而在卿亦不無潤筆之資矣。志儉曰。臣果操心。不得善書矣。予曰。卿欲造閣置之乎。命膺曰。非私室所可奉安。卽當䢖閣矣。予曰。雷淵集雖有御製序文。而無此七律。在卿尤有榮焉矣。命膺曰。臣之父子。偏被隆恩。無地圖報。只切惶隕矣。予曰。跋文領相當作之矣。命膺曰。將欲受之於領相矣。命善進前。予曰。左右相已爲出去乎。命善曰。姑未出去矣。予曰。欲使卿爲觀御製。特召之耳。命善覽訖。奏曰。此是臣家寶藏。而實是前古所無之隆恩矣。予曰。卿是㴠齋之孫乎。命膺曰。然矣。予曰。領相仍作跋文可也。予曰。內閣諸臣必當賡韻。卿其受去。昌聖念祖等進前。予曰。 寶鑑先印者。先爲自內閣入之。而所刻今爲幾板乎。昌聖曰。設刻甚艱。三日爲一板矣。予曰。何當畢役乎。昌聖曰。姑未的知。而七月晦間。似當告完矣。予曰。本館鑄字合爲幾何乎。念祖曰。雖多有所儲。而刻樣不同。有難合而用之矣。予曰。大鑄字用處甚少。今若以續綱目所印小字。更鑄萬餘字。則文集及小小册字。可以印出。須與徐奉朝賀相議。問其所入於箕營爲之。念祖曰。此鑄字甚妙。若鑄成則可印許多書册矣。予曰。海伯之見遞。在渠可謂狼狽矣。昌聖曰。以合聖上㴠容之恩。僅得支過。畢竟値事。誠爲慨嘆矣。予曰。雖欲百口保之。俄於賓對。筵臣以居官使酒。迭奏予果不得已譴罷矣。昌聖曰。渠旣自速之辜。雖欲曲貸。何可每每如是乎。
정조 6년 · 강
命 寶鑑七十件活印次所入白綿紙及白休紙七百斤。入于廂庫。
정조 6년 · 강
遞承旨趙瑍。以趙時偉李亨元爲承旨。
정조 6년 · 목
敎曰。左承旨許遞。前望單子入之。又敎曰。承旨前望單子入之。
정조 6년 · 강
有政。 吏曹參判鄭一祥進。 兵曹判書鄭好仁進。
정조 6년 · 목
以徐晦修爲戶曹參判。李顯模爲校理。鶴林君焴爲都總管。○敎曰。本閣番次別兼番次俱有所妨。吏曹正郞徐龍輔本職。今姑改差。其代今日政差出。
정조 6년 · 강
命關東御史消息。問于該道監司。
정조 6년 · 목
敎曰。關東御史斯速還朝之意下諭。今至幾旬。尙無消息。其間果無出道之邑乎。否則何不傳致有旨。令備局問于該道監司以聞。
정조 6년 · 목
敎曰。昨已申飭。則今此製進帖詞。全欠人事。當該製述官徐有成。爲先推考。
정조 6년 · 강
拿處吏曹正郞徐龍輔假注書李敬行。
정조 6년 · 목
敎曰。祭報府不能修整預待。致有疏漏之處。吏曹堂上從重推考。郎廳拿處。○都承旨嚴璹啓言。事變假注書李敬行傳命之際。大段做錯。事極駭然。不可不勘罪。本院請推外。無他罰。何以爲之。敎以。拿處。
정조 6년 · 강
命吏曹正郞徐龍輔。拿處分揀。
정조 6년 · 목
奎章閣啓言。檢校待敎徐龍輔。以吏曹正郞拿處事命下矣。所帶檢校待敎請減下。敎以。若以差祭不審。有拿處之命。則事在未遞時。此郞官不可以已遞倖漏。至於玆事。卽報府謄入時漏書事也。報府取來之敎。在於郞官旣遞已久之後。則此等乖當之處義。前所未見。拿處分揀。該堂該房之不捧當捧之現告。抑何故也。今日當該郞廳更捧傳旨。
정조 6년 · 목
自內詣春塘臺陞座。予曰。昨年四等試藝。連不設行。末乃一朔內試之。故事多苟艱矣。訓將具善復曰。今則已試春夏兩等矣。予曰。試藝中不能善技者勿試之。予曰。朴基豊今以領船上來。其於迎送之際。民邑之弊。不可不念。祥原郡守姑未下去。則以順川郡守相換無妨矣。善復曰。聖敎誠好矣。予曰。順川祥原相換單子。卽爲書入。試藝訖。善復曰。武藝別監接濟之道。尙未區劃矣。予曰。卿言是矣。予每思量。終無善道。卿其査得可給之物也。善復曰。臣謹當搜問矣。予曰。來頭使行。御將誠甚合宜。該曹何不以武宰差送乎。左承旨趙時偉曰。古則有武臣差遣之事矣。予曰。御營廳近甚空虛。何以則有復舊之道乎。柱國曰。如設鑄錢則庶有補益之道。予曰。此亦有弊。有難輕許矣。降座還內。
정조 6년 · 강
命未下直守令。當日辭朝。
정조 6년 · 강
遞承旨鄭宇渟趙瑍。以尹師國申應顯代之。尋遞。以鄭志儉趙時偉代之。
정조 6년 · 목
敎曰。 右副承旨聞有實蜣云。許遞。前望單子入之。又敎曰。承旨前望單子入之。○政院以尹師國方在奪告身中。申應顯已差祭。何以爲之啓稟。竝敎以。許遞。前望單子入之。
정조 6년 · 강
以徐有防爲吏曹參議。
정조 6년 · 목
敎曰。政官牌招開政。○以林錫喆爲承旨。李鼎揆爲獻納。李★(土+甲)爲知義禁。李洛秀爲 光陵參奉。初仕也。
정조 6년 · 강
召見刑判徐有隣奉常提調金文淳于誠正閣。
정조 6년 · 목
予曰。今番各 陵享祀。獻官諸執事。俱不致精。多至執頉。究厥所爲。極甚無狀。致此欠潔。雖非本寺提調之罪。而亦不可不嚴加申飭。觀夫 健元陵祭需中。藥果太半未熟。全不成樣。至於 溫陵。木麪截如大指。色亦欠白。此不可不卽速釐正。而論其事由。專出於熟手之弊。若勘其罪。可謂誅不勝誅。而至於兩 陵熟手。宜有重勘。其中 禧陵祭需稍潔。此熟手亦足可嘉。卽當施賞。以示勸懲之道。提調諸熟手詳細知委。此後如復有此等之弊。竝施刑配事。嚴明分付。欲救此弊。有何好策。必是郞廳任職不實之致。是甚可悶矣。有鄰曰。提調欲陳此弊而未果。大抵本寺郞廳。俱是成均校書出身。故熟手輩全不忌憚。各件 祭需。致此欠潔之患矣。予曰。徐配修與卿爲幾寸乎。有鄰曰。十三寸矣。予曰。聞是能文之人。而講則居不。製述則居外。似或未瑩而然矣。有鄰曰。自是儒家人。故事多生疏。至於今番 享祀。亦如此矣。予曰。 光陵陵官。其於熟設之時。輒躬自照檢云。極爲可嘉。其在勸懲之道。不可無施賞之典。故有此下敎耳。予曰。各陵獻官執事之執頉事件。自政院錄送該府。以此發問目取招。
정조 6년 · 강
各 陵園摘奸時。命獻官以下。懲勵奬勸。
정조 6년 · 목
敎曰。曾聞重臣言。以摘奸之反有弊端爲言。以此陵園時 享。近來罕遣摘奸。此非忽於審察而然。至於今番則以 祭品事。才有別般申飭。欲知勤慢之何居。不得己遍送摘奸矣。片時執頉。若是夥然。國綱可謂末如之何。其中齋官之尤無狀人。方欲處分。此後更有執頉之處。獻官 陵官。均有重罪。令禮曹各別嚴飭諸 陵官處。祀品諸事。專係太常。若無別般釐弊之擧。 享所執頉。將無已時。俄筵提調親聽飭敎。使之着意釐正。如是下敎之後。宿弊如前。則提調當先被不職之罪。以此知悉。又敎曰。 惠陵獻官金頤柱。多率徒隸。扶挾陞降。甚至帶去之宮奴。吸草橫臥於 丁閣簷階下。事之駭痛。孰甚於是。國綱之掃地姑捨是。莫重之地。有此無前之擧。亟施徒配之典。 溫陵獻官李枰。擅移安 香之廳。從以着笠出入。 獻陵獻官吳載紹。 徽陵獻官李亨元。已罪已可知之。竝令該府拿問處之。 健元陵典祀官鄭致淳。 弘陵典祀官徐配修。渠輩所爲。俱極萬萬無狀。竝令該府拿問。各別嚴繩。旣示懲勵之典。宜念奬勸之方。 橲陵典祀官孫碩周。整衣監造。不離跿步。兩次摘奸。一如前狀。曾聞是北人云。奉法之誠。極可嘉也。陞敍調用。又敎曰。 光陵獻官西春君熚典祀官蔡廷夏贊者申斗七謁者崔宅華。　獻陵典祀官愼師稷。 崇陵獻官趙英鎭等。 紅箭門內。俱有帶隸攔入之罪。比諸吳載紹等。不無輕重。今番則姑先推考。後勿如是之意。自政院招致另飭。 靖陵典祀官金星甲 溫陵典祀官金再郁。所管 祭品。多有欠精之事。而渠輩何足深責。太常胥隸。才令該提調嚴飭。星甲等。亦自政院招致。立庭嚴飭。分付後退送。又敎曰。遍審各 陵。不執頉處甚尠。少執頉。今番特從寬典。姑勿論。而 顯陵參奉趙雲紀。莫省 陵屬之去處。有此周遮之擧措。拿處。 園軍執頉。曰有去處云。而不可全然無罪。 永祜園參奉金復淳。爲先推考。至於本 陵則 祭品之監造。 祭物之封裹。其他擧行。非但爲諸陵官之最。殊極可嘉。 光陵令崔宇觀參奉鄭東元。竝六品遷轉。已陞六者陞敍。
정조 6년 · 강
吏曹參議鄭志儉陳疏乞遞。賜批許之。
정조 6년 · 목
疏略曰。臣於見職。有難安者。本曹參判鄭一祥。與臣爲族昆弟。一時之竝占銓衡。揆諸公格。雖無應避。律以私義。實難冒據。況又近例。班班可考。在臣家則判府事鄭弘淳。爲亞銓時。判府事鄭存謙以三銓。引義蒙遞。在他人則平安監司徐浩修。爲亞銓時。前承旨徐有防。亦以三銓陳疏獲解。今臣所處。族親旣同於彼此。職名無異於前後。天牌儼臨。趍承無路。乞賜亟遞。批以。誠如疏辭。不無所據。本職許遞。
정조 6년 · 강
命海州判官金宗範拿問。海營校吏輩。自刑曹捉致嚴問。
정조 6년 · 목
刑曹啓言。海州居幼學李光國擊錚據。與洪栻山訟事。依傳敎。發關査問於本道監司。則前監司李敬養。方在削職中。不得行公。假都事海州判官金宗範所報。以爲訟隻洪栻捉送之意。發關安岳郡矣。該郡守牒報內。洪栻本以京中之人。一時來寓。已爲身故。其子智默還歸京城云。故以洪智默捉送事。移文於京兆矣。回移始到。而智默下往伊利地云。故更爲移文於畿營。而如是往復之際。不免遲滯云矣。敎以。本營之距安岳。旣非絕遠之程。則曹關到付十日之後。始乃移文京兆何也。況京兆回移到付在於去月十四日。則至晦日。又不捉來。敢以遲滯之由煩凂者。前道伯所爲。萬萬放恣。特敎査問。事體尤何等至嚴。而所謂首實之報。又如是沒實。此不無欺隱周遮之跡。事之駭痛。孰甚於此。强彼使酒之人。雖難責以常情。獨不恤國綱之因此虧損。前監司從當嚴處。而假都事之聽命道伯。終不詳細論報。尤極無狀。若有嚴畏朝令之心。焉敢乃爾。當該假都事罪狀。令該府拿問査處。以懲外邑頑慢之習。該營校吏輩。自本曹捉致嚴問。取招以聞。
정조 6년 · 강
命朴聖泰分揀放送。
정조 6년 · 목
因端午帖製述官朴聖泰拿囚傳旨。敎以。不過申飭。分揀放送。
정조 6년 · 강
命時囚李樂培等放送。李敬行重勘。
정조 6년 · 목
義禁府啓言。延安府使李樂培原情。泛稱遲晩。請刑推得情。敎以。迎送有弊。且當農節。付過放送。使之待城門開還官。又啓言。中官金壽民原情。泛稱遲晚。長番內侍。請除刑推議處。敎以。分揀姑爲方送。又啓言。吏曹假郞金興弼原情。泛稱遲晚。請刑推得情。敎以。分揀付過放送。而吏曹假郞之以一人無或經年隨行。業有飭敎。而近來郞官全昧古例。郞一弊瘼。雖以此事言之。成命之下。亦不遵行。事之駭然。容有其已。自政院更加嚴飭。此後假郞差出。一依古例爲之。又啓言。獻納柳孟養。下諭過限。不上來。依定式推考。罪笞五十收贖。解見任別敍。私罪施行。允之。敎以。多年記註。熟知面目。每於前望。連爲落點。豈可一向遠傲。此後閒慢官職行公何妨。仍卽分揀放送。又啓言。副可果洪文泳校理尹東萬等。自端午帖以來。不成樣。稱頉之數。至於十六人之多。此亦紀綱所在。竝推考。罪笞五十收贖。解見任別敍。私罪施行。允之。敎以。竝今日內。分揀放送。又啓言李敬行原情。泛稱遲晚。敎以。誤傳傳敎。瞞告一款。極爲痛駭。從重勘處。
정조 6년 · 강
遣承旨詣 景慕宮。奉審摘奸。
정조 6년 · 강
召見承旨趙時偉藥院提調金華鎭于誠正閣。
정조 6년 · 목
予曰。 六和湯進御後。泄候稍勝。自今日停止好矣。華鎭曰。此外別無他症乎。予曰。痰滯一樣。神氣不淸。是可悶矣。予曰。痰核漸致堅固。今則開睫極艱。看書亦雖。進用何藥則可以得效耶。華鎭曰。如欲速效則反致有損。勿藥最好矣。醫官旣入侍。卽令診候宜矣。命吳道炯診候。訖奏曰。左三部稍得沈遲。右三部尙未快解。連進導痰湯。恐涉未安矣。
정조 6년 · 강
罷承旨李世奭林錫喆職。
정조 6년 · 목
敎曰。日前以標信事處分何如。則政院有一分畏法之心。今日仍留。豈可又復做錯。坐直承旨竝罷職。各房擧行。全靠院吏。而終不提醒不解務之承宣。向來特放。失於太寬而然。該吏出付刑曹。嚴加懲治。
정조 6년 · 강
安川君烓陳疏請 景慕宮大 享受誓戒。賜批。
정조 6년 · 목
疏略曰。 太廟大 享則無論 親行攝儀。俱有受誓戒之節。 景慕宮大 享則雖 親行。初無誓戒之節。此臣之所未曉也。孟仲朔 享。旣定 廟宮之分。而誓戒係是致敬致誠應行之節目。則又何可異同於其間耶。登筵有以文字書入之命。故敢煩崇聽。伏乞下詢有司而處之焉。臣於奏對之際。誤以 景慕宮親祭時。亦有誓戒之意陳之。退問該曹則不然。臣之尤有所望於釐正。而若臣錯奏之失。終難掩焉。幷乞鑴兔。批以。所陳下該曹。就議大臣稟處。
정조 6년 · 강
兵曹以政院書吏等拿問啓。
정조 6년 · 목
該曹啓言。政院書吏池在弘等五人。竝爲拿入。嚴問取招。則所供內。卽未提醒。以致遲延。未卽仰稟之罪。萬死無惜云矣。敎以。如是草率捧供。使司謁往問可也。何必令爾曹夜中張炬。大喝發問目取招乎。
정조 6년 · 강
配金㶊柱于洪州牧。
정조 6년 · 목
義禁府啓言。 惠陵獻官金頤柱。洪州牧徒三年定配。請依例押送。允之。
정조 6년 · 강
命時囚任時習等。照律放送。 李亨元削職放送。李東泰加律勘處。李敬行決配收贖。趙雲紀分揀。鄭致淳從重勘放。徐配修更爲取招。崔鳳民議處。
정조 6년 · 목
義禁府啓言。  貞陵贊者任時習謁者金尙選等原情。泛稱遲晚。竝請刑推得情。敎以。問目中紅箭門內云云。稍爽實事。昨日拿問之命。以常着出入於紅箭門不遠之地事也。至於玆事。渠輩擧皆遲晩。更無可問之端。竝照律放送後草記。又啓言。 溫陵獻官李枰 獻陵獻官吳載紹 徽陵獻官李亨元等原情。泛稱遲晩。曾經侍從。除刑推。竝請上裁。敎以。李枰無論着笠與着弊衣。焉有獻官爲名者。以便着出門外乎。吳載紹本罪之外。爰辭極其礙眼。專諱實事。亂嚷虛境。甚至 享官則忽稱冒參。擧行則但曰諸凡云云者。寧有此等對供。竝分等照律放送後草記。李亨元院隸云云。可謂題外之說也。將事而不能致愼。置對而不欲致審。削職放送。又啓言。楚山前府使李東泰原情。泛稱遲晩。曾經侍從。請除刑推議處。敎以。本道穀簿事。向來懲勵。何等截嚴。則不出數年。復有此虛擁之弊。此而尋常處之。法將無所措。此囚可謂令役之故犯。本律中加律勘處。仍以此意令廟堂別關嚴飭該道。使之抽性列邑。者考其虛實狀聞。又啓言。事變假注書李敬行誤傳傳敎。瞞告一款。從重勘處。罪杖一百收贖。告身盡行追奪。徒三年定配。私罪施行。允之。敎以。若施不以實之律。至於定配。則如稍知向方之李儒敬。合施何律。渠果瞞告。則瞞告而決配。終涉殘忍。配則收贖。功減一等。又啓言。 獻陵參奉趙雲紀原情。泛稱遲晩。請刑推得情。敎以。分揀放送。又啓言。 健元陵典祀官鄭致淳 弘陵典祀官徐配修等原情。泛稱遲晩。究厥此罪狀。極爲痛駭。曾經侍從。除刑推。請上裁。敎以。鄭致淳做錯。一一遲晩。母論事狀之如此如彼。均之爲儱侗。不可以直招。有難參恕。從重勘放後草記。徐配修欌上置衣笠。樽中稿蜜等執頉。皆稱遲晩。擅離 祭所一款。原招中漏却。到底人事。可知其太歇后。待明朝。更爲開坐取招。又啓言。掌苑別提崔鳳民原情。泛稱遲晩。請刑推得情。敎以。除刑推議處。
정조 6년 · 강
行 景慕宮夏享。
정조 6년 · 강
以金尙集徐有大烏承旨。
정조 6년 · 강
召見承旨趙時偉及內閣應製人于誠正閣。
정조 6년 · 목
予曰。昨夜政院事。全不成說。故差左右承旨。此承旨可以修擧院事矣。命內閣應製人沈念祖等進前。予曰。幾何做得乎。念祖等曰。姑未盡製矣。予曰。今此命製。在御將誠壯矣。念祖曰。果然矣。徐有防曰。御將欲設落成宴云矣。予曰。抄啓文臣試題。已爲頒布乎。念祖曰。已頒布矣。以本朝右衛將軍李柱國謝於便殿晉對之日。諭以卿狀甚魁梧。體似魁柏。精力老猶不衰爲表題。仍命名其室曰梧柏爲箋。
정조 6년 · 강
元陵陵官。命待明日來待。
정조 6년 · 강
命祈雨祭設行當否狀聞事。分付畿湖伯。
정조 6년 · 목
敎曰。其雨其雨。出日杲杲。言念民事。萬萬渴悶。切擬遍擧圭璧。以效代犠之誠。而麥嶺已過。鋤期不屆。瀆擾且懼。姑且咨且。更欲四五日禱雨。果不至太晩乎否。目下農形。難以狀辭詳悉領略。所管列邑。關問或面詢。祈雨祭設行當否。參以已見。指一狀聞事。分付畿湖伯處。
정조 6년 · 강
勘放時囚任時習等。配李東泰于咸從府。
정조 6년 · 목
義禁府啓言。任時習金尙選照律。各答五十收贖。解見任別敍。鄭致淳李枰照律。各杖八十收贖。奪告身三等。吳載紹杖一百收贖。告身盡行追奪。允之。敎以。功議各減一等。又啓言。致淳功減一等。枰載紹功議各減一等。時習尙選無功議云。敎以。任時習金尙選。罪少犯最輕。宜有區別酌處之道。本律以公罪付過還職放送。又啓言。時囚罪人徐配修。更招嚴問。則擅離 祭所委折。亦爲自服。諸般罪狀。俱極痛駭。請照法勘處。敎以。以草記勘律後放送。見今亢旱比酷。囹圄不可無疏菀之擧。在囚諸囚。竝照法勘敎。亦以草記擧行。錄囚之政。不可一行一否。刑曹時囚。無論汗漫。分輕重決處之意。枚擧文移。又啓言。徐配修從重論。杖一百收贖。告身盡行追奪。放送。崔鳳民照律松罪。笞四十收贖。付過還職。放送。吳泰賢照律私罪。笞五十收贖。解見任別敍。放送。李東泰本罪加一等。告身盡行追奪。又五年禁錮。咸從府流二千里定配。依例押送。 林泰遠特敎之下。不爲自首委折。不可不一向後勘處。請姑爲仍囚。允之。敎以。如有功議。各減 等。玆事每欲定式而未果。草記照律。爲慮滯囚。而若無特敎。功議不得循例減等。是除弊之擧。反歸貽弊。此後照律。如無功議區別之敎。政院微稟。政院又或忘漏。本府言送政院。使之微稟事。載之該房故事。本府受敎。
정조 6년 · 강
配廉鳳瑞于平澤縣。
정조 6년 · 목
刑曹啓言。政院書吏廉鳳瑞原情供辭。旣已遲晩。請考律嚴勘。敎以。一犯猶甚痛惡。矧玆再犯。一宥已屈典憲。豈容再宥。似此頑吏。嚴法重繩。然後命令不至屑越。依此知悉照律。又啓言。廉鳳瑞照律杖一百。從重論加等。杖六十徒一年。平澤縣定配所押送。啓
정조 6년 · 목
政院啓言。今月初十日 太祖高皇帝忌辰。親行望拜禮。何以爲之。敎以。謹當躬行。
정조 6년 · 강
行抄啓文臣應製科次于誠正閣。
정조 6년 · 목
予曰。今番應製。直提學爲壯元。卿其聞之乎。檢校直提學鄭民始曰。臣聞之矣。考劵訖。命圻封。予曰。李時秀連三次居首。可以依定式加資矣。念祖曰。然矣。予曰。抄啓文臣之連魁陞資者。今始出矣。誠爲欣幸。予曰。政事。抄啓文臣連三次居首。依定式加資書出。予曰。 元陵陵官待令乎。時偉曰。然矣。予曰。承旨出去。以某條遮陽盡得着根事。言于 陵官。各軍門中最完水車。卽爲出送事分付。民始曰。南漢城役。今幾訖役云。念後臣當呈狀出去矣。予曰。城役今番能善爲乎。民始曰。留營別將着實監蕫。故果善爲矣。予曰。卿其出去着審。
정조 6년 · 강
命十一日。輪對爲之。
정조 6년 · 목
以李★(土+甲)爲刑曹參判。 洪文泳爲掌令。
정조 6년 · 강
命前判書趙㻐前水使洪秀輔敍用。
정조 6년 · 목
敎曰。大臣譴罷之請。似出爲重臣俾伸廉隅。今則坐罷已有日矣。前判書趙㻐敍用。事同而豈可一敍一否。前水使洪秀輔。亦爲敍用。
정조 6년 · 강
命再明日次對。進定於明日。
정조 6년 · 목
敎曰。亢旱此甚。在予修省之義。何敢寧息。再明日次對。行禮相値。進定於明日。
정조 6년 · 강
命京畿監司明日次對。同爲入侍。
정조 6년 · 강
持平金履厚上疏辭職。賜例批。
정조 6년 · 강
黃海監司黃昇源疏辭新除藩任。賜例批。
정조 6년 · 강
命祈雨祭不卜日設行。
정조 6년 · 목
敎曰。閱月不雨。雨意邈然。禱雨之擧。不容少緩。初次祈雨祭不卜日十一日設行事。分付該曹。
정조 6년 · 강
命嶺南漕船。申飭護送。
정조 6년 · 목
領議政徐命善啓言。嶺南漕船來到甲串。船方待潮滿。而近以久旱水淺之故。尤難行船。差員至以遲滯之狀。報于該廳云。若不善爲指送。則有礙灘之慮。申飭京祈道臣。請沿路護送。從之。
정조 6년 · 강
命嶺南沿路邑儲穀備荒之道。自賑廳擧行。
정조 6년 · 목
領議政徐命善啓言。頃因嶺南狀啓。八邑牟作錢上送賑廳之意。草記蒙允矣。嶺南穀簿。近甚朽然。沿路諸邑。尤不成樣。儲穀備荒之道。不可不留意。以其錢捧留本營。待穀賤時。作租於沿邑。自賑廳句管擧行之意。請分付。從之。
정조 6년 · 강
推吏曹參判鄭一祥。
정조 6년 · 목
領議政徐命善啓言。 光陵參奉李洛秀年未及限。而誤爲擬望。至於受 默。當該詮官難免不察之失。推考警責。李洛秀請改差。從之。
정조 6년 · 강
命抄啓文臣李時秀進箋日字。更待下敎爲之。
정조 6년 · 강
命太常郞廳。各別擇差。
정조 6년 · 목
副司直金文淳啓言。本寺郞廳。依各司自辟郞廳例。六品以上窠中一窠。無論文之曾經侍從蔭之已誠守宰。極擇自辟。專意久任。祭物封進。貢物檢察。使之主管。責其成效。係是官制變通。請下詢大臣。予詢大臣。領議政徐命善曰。太常本是文職。從前無蔭官差出之規。今不可創開。苟能差人。文臣中亦無其才乎。自本寺往復詮曹。各別擇差。當有實效。右議政李福源曰。久任責成。專在擇人。請依領相所奏施行。從之。
정조 6년 · 강
齊厚陵祭器。命典祀官進去時修改。
정조 6년 · 목
禮曹判書金魯鎭啓言。 齊厚陵享官。旣自畿營差出。 祭需亦自松都進排。則祭器之有頉者。典祀官進去時。隨頉親審。從使修改。所入物力。以戶曹所在倉穀。使之會咸。則虛實不必相蒙。請以此定式分付。從之。
정조 6년 · 강
命祈雨祭獻官擇差。
정조 6년 · 목
禮曹啓言。初次祈雨祭。十一日設行事命下矣。三角山木覓山漢江等三處。遣三品官。依例設行之意。請分付。允之。 敎以。獻官無論堂下時原任閣臣時任玉堂兩司。各別擇差事分付。
정조 6년 · 강
推吏曹參議徐有防。
정조 6년 · 목
敎曰。詮官之膠守三品之格例。不念擇差之特敎何也。且閣臣與玉堂體面。孰重孰輕。此等處往往有矇然之失。不可無警。吏曹參議徐有防推考。祭官更令塡差。
정조 6년 · 강
以鶴城君楡爲都總管。具㢞爲副總管。
정조 6년 · 목
敎曰。 總管前望單子入之。
정조 6년 · 강
命祈雨祭香祝親押。
정조 6년 · 목
因香室祈雨祭香祝單子。有是命。
정조 6년 · 강
命明日鄭判府事入侍。
정조 6년 · 목
敎曰。此亦民事。明日望拜禮後。大臣戶惠堂旣命留待。鄭判府事同爲入侍之意。遣史官傳諭。
정조 6년 · 목
祈雨祭在再明也。○敎曰。仍令吏郞申飭獻官以下。俾各齋浴其身。洗濯其衣。十分致潔處誠之意。面面知委。雖以外邑言之。各其邑倅必皆先期齋誡。毋或有一分欠潔之事。嚴飭京畿監司處。禁草則近無是規。禁酒則着意察飭事。一體分付京外祈雨獻官處。
정조 6년 · 강
大提學金鍾秀從縣道上疏乞遞。賜批。
정조 6년 · 목
批以。寶鑑印役方張。本館事可悶。卿其勿辭。竢少間上來看檢。
정조 6년 · 강
命定配罪人白天湜譏詗狀聞。
정조 6년 · 목
全羅監司朴祐源以罪人白天湜靈巖郡到配馳啓。敎以。言不可不信。況王言乎。令兩道道臣到配後。多殺譏詗行止。從後按實狀聞事分付。
정조 6년 · 목
領議政徐命善曰。膈滯之症。眼部之候若何。予曰。劇歇無常矣。予曰。丁哥醫人術業頗精。亦可謂今世之扁鵲。而按脈之節。尤爲極詳。予用嘉乃矣。命善曰。臣亦聞之。果善爲診脈云矣。右議政李福源曰。當初入闕時。頗有惶恐之意。今則稍有喜悅之色。予曰。觀其爲人。亦甚純實矣。命善曰。昨日之連霔。無異成霖。必當周洽矣。予曰。六月成霖。在田家似無所妨矣。命善曰。然矣。以三軍門所報觀之。江水漲至數丈。且以水標論之。爲七寸七分。以此推之。可知得雨之多矣。予曰。霈澤旣得周洽。當爲報謝祭。而於 社壇當行矣。命善曰。報謝一節。當待立秋。而今番之雨。得於方寸之內矣。予曰。今者之雨。當歸於右相之誠矣。福源曰。莫非聖上對越之誠矣。予曰。今日次對。有目下緊急事。將欲下諭矣。其一一 名事也。向者金宇海尹得成事。想必由此而起鬧矣。其習雖可駭。而此輩之抑鬱。亦不可不矜恤矣。其名數之多。可謂其麗不億。校院鄕廳之任。擇人差除。旣有前日之節目。依此遵行可也。而到今聞或不爲許差。故多所稱冤云。向於尙州事。亦有所下敎者。而此由於嶺之人士不善處之一端矣。命善曰。卽聞嶺南一名輩閱月持疏。不爲下鄕者。謂以實無面目之可顯者云。處分至此。渠輩必感祝無地矣。予曰。嶺南爲尤甚云。而原其本情。亦甚可矜矣。如是下敎之後。其於差除之際。非但擇人。亦觀其家閥。一名之中。亦豈無門閥之彼此乎。樂性曰。只觀人物。不拘家世。故有此紛紜之弊。若擇人而兼觀門閥。則不足之人。豈敢生意。命善等曰。渠輩得此傳敎。必當感泣矣。予曰。其一銓曹事也。朝廷用人。旣無彼此。且無遐邇。而關北卽龍興舊基。關西亦箕聖故都。昨年疏通之後。平壤趙鼎耇咸興韓宗濟外。有誰復擬於臺望乎。且以武臣事言之。鄭聖鵠韓光齊[濟:I-PERSON]特除之後。更不擧論。銓家事。誠可怪矣。昨年旣以武備事。申飭兩道。而今年又以文臣事。欲爲疏通。此非前後之見異也。大抵西北自是用武之地也。以武爲主。而文官之虛老者。亦不可不念故也。命善曰。聖敎至當矣。予曰。登極後。尙未設道科。其在文武勸奬之道。不可不設行。而姑觀今歲之豐歉。欲爲試取耳。命善曰。甲午後。尙未設科。兩道之文士武夫。必多希望。當設與否。觀年事之如何。而北道則有豐登之望云矣。命善曰。今此傳敎。洞諭無餘。遐土人心。可以慰悅矣。予曰。其一停望事也。予意專在疏通。而銓家一停其望。不復檢擬。其流之弊。實無可言。前日屢飭者。良以此也。人或罹於小過。固當暫爲停望。以示薄警。未爲不可也。而今則不然。一入停望。便致終身坎坷。是誠何故。又有可怪者。入於停望者。或有渠亦不知所停之故。人亦不知所坐之事。而一次停望。因仍永停者。間或有之云。此豈非大加訝惑者乎。人之永枳。此何等大事。而何如是容易爲之乎。予於筵中。屢下飭敎於銓官。而終無見效。無異空言。誠可怪矣。命善曰。在朝家疏鬱之政。無過於此矣。福源曰。停望之弊。果有之。而近則前所被停者外。姑無紛拏之弊矣。予曰。近來亦安得無此弊也。至於前被停者。仍作處義。或有除職之時。輒上疏章。必以被停爲嫌之端。此弊不可不嚴禁。此後則政院知此。勿捧此等之章宜矣。命善曰。因此引義。極涉過當。較諸改正亦異。豈可以此過爲撕捱乎。予曰。銓曹堂郞。今已備位。從今以往。革其謬例。毋或如前。且以本曹入直事言之。以假郞廳一員。使之長番。亦甚無義矣。吏曹判書李命植曰。停望之法。古則不然。而今則初無激楊之政。輒以停望爲事。論其爲弊端。誠不少矣。命善曰。都憲疏中申聞鼓移置事。果爲疏鬱鳴冤之道。而旣使移置。則衛外擊錚一款。禁之好矣。予曰。移置申聞鼓於當直。則來頭生弊。亦不可不慮矣。命善曰。若有嚴立科條。則必無其弊矣。予曰。羅將輩當有操縱之弊。此則申飭都事。而設置之後。金吾似多事矣。善復曰然矣。予曰。當以何處管由乎。命善曰。禁府擧行則似必有弊。當直都事往復該房承旨。區別其勿施與否後。出付京兆。使之捧供宜矣。樂性曰。移置此鼓則非但鳴冤者之不待動駕時而輒來籲冤。因此禁衛外之錚。則猥濫之弊。當自息矣。福源曰。置鼓闕外。則以無闕門欲入難入。紛拏之弊相持之弊矣。予曰。在前此鼓置於何處乎。判尹鄭昌聖曰。 世宗朝置於闕外。故使注書申後則出去照察以奏矣。予曰。若移此鼓。則擊錚一款。禁之爲好。而擊錚之事。前有差備外來擊。而今則非但猝難入闕門。有申聞鼓之後。擊錚不禁而自禁。而只有衛外擊錚。竝與此禁之。則恐有不廣訴冤之路。以此趑趄矣。卿等之意何如。樂性曰。旣已移鼓。使之來擊。則不復事乎擊錚。禁之好矣。民始曰。旣移申聞鼓於外。則有冤者無見阻之慮矣。臣意則此後擊錚。一切嚴禁好矣。禮曹判書徐有鄰曰。效外幸行時擊錚。雖不得禁。而至於城內擧動時錚。禁斷宜矣。予曰。效外上言。城內擊錚。猝難洞禁矣。予又日。差備擊鼓。衛外擊錚。城外上言。自是古例。而上言則別監輩盡爲收捧。下政院區處。自今移鼓之後。以本府擧行好矣。命善曰然矣。福源曰。移置闕外。則有冤必訴。此甚好矣。予曰。當直雖曰官府。聞甚淺近。入門擊鼓。不是難事。必有雜亂之弊。當加出軍士羅將。使之禁斷好矣。命善曰。臣亦有此慮矣。予曰。衛外擊錚之四件外猥濫者。照律發配。日繼不足。月繼有餘。而犯者相續。是可悶矣。予曰。照律之法。徒欲從寬。則事雖苟艱。而蠢蠢之徒。不知法意。自陷於犯科。以至於編配相望。此亦可悶。故日前到配啓聞。特命放送者此也。民始曰。頑民符同禁隸輩。容易擊錚。可駭矣。予曰。非但擊錚。至於土言。亦有行賂之弊云矣。命善曰然矣。予曰。設置申聞鼓。則當禁衛外擊錚乎。命善曰。惟當痛禁矣。予曰。擊錚猥濫之類。刑曹輒以發配爲主。是亦難矣。民始曰。罪之重者流三千里。輕者杖一百。自是本律矣。予曰。近來不用古法者多矣。移鼓便否。外議果何如云耶。命善曰。外議皆以爲好矣。
정조 6년 · 강
命疏通之方。勿循前套。着意擧行。
정조 6년 · 목
敎曰。予以疏通事。筵席提飭。几幾遭矣。所謂銓曹之對揚。每止於一兩人之塞責。寧不慨然。雖以停望一節言之。停望之說。古或有之。此不過見一番誤着。停一番擬望。但欲薄眎警責而已。未聞如近日銓家之爲也。朝士之名編仕籍者。倘有罪過。隨輕重勘罪之。固無事於停望。而粵若係關隄防者。自不得照檢。亦無事乎停望矣。停望云者。論其本意。特因微眚細疵。暫行激揚之政。而今則不然。一停之後。母敢議到。數年延拖之不足。將使之終身轗軻。末流之弊。至於初不照望而寘之停科。又至於當之者。不知爲罹甚臼段。聽之者不知爲干甚事件。古之停望。將以警之。今之停望。將以枳之。銓堂銓郞之復舊制。予則曰無小益而有大害也。玆於賓對。復此申諭。今以後銓曹之臣。精白一心。齊會爛商。凡係停望人及外此疏通之方。勿循前套。着意擧行。無於古之謬規。劃卽一切革祛。毋負朝家陶鎔保合之苦心。
정조 6년 · 강
飭兩銓引用西北人。
정조 6년 · 목
敎曰。王者奉三無私以爲治。東土數千里。無遠無邇。皆予臣子也。至若西之爲箕聖故都。北之爲龍興舊基。風俗人物。何遽遜於他道。而逮夫近世。駸駸然擯斥不用。乃至於擧自暴棄。甘處下流。此誠朝廷之過也。肆予仰承 祖宗朝眷恤西北之至意。每當都政日。飭兩銓引用武士。或卑字牧。或置侍衛。且於去歲之冬。敷宣十行。俾念尙武。予意諒非偶然。伊後修擧。能有食實之效耶。予因此思之。西北文朝士之登臺省。在昔滾滾。指不勝屈。挽近以來。閣而不行。殆同全一道枳塞。遍搜通淸長望。只有西之趙鼎耇。北之韓宗濟。亦皆老不能來矣。以兩道幅員之大。邑不下數十。科不下百餘。而不過是老大臺二人而止。則尙安望激勸遠人乎。向來掌令望之特點。已示予微意。其令銓曹博採公議。先卽隨窠擇擬。嗣後收用之道。更勿。泛仍令政院將此傳敎。下諭西北兩道道臣。一一曉告。使之交相砥礪。偕之大道。以副予雨露不擇之政。噫。道科之不設。亦已久矣。當觀年事豐歉。卽欲設場取人。一體知委於文武擧人。毋怠毋荒。各肄其業。仍又敎曰。政月載屆。西北人收攬遷升。實係目下當務之急。而咸興韓光濟。鐵山鄭聖鵠特除之後。更無一人擧似者。居銓者縱欲急於擧所知。獨不念辛勤之勅諭。另飭東西銓臣。無或如前拋置也。
정조 6년 · 목
敎曰。我國規模。名分一定。各安其所。就其中甚可矜可悶者。世俗所謂一名。上方則彼不與。下方則此不肯。棲屑兩間。若窮人無歸。是豈非于和之一端乎。噫。一名之類。孰不是士族之支流遺裔也。與委巷賤流。曷宜比而同之。而四百年來。通塞屢改。訖莫之底定。肆朝家惻然於斯。上自官職。下逮儒鄕。申命有司。酌量定制。頒示于八方。一名諸人。庶幾知予心之所存。而各自有準的也。銓家之或行或否。予欲隨事隨飭。而外邑之一遵令甲。毋或違越。予莫之知也。況彼嶠南。國家之鄒魯。人材之府庫也。一名之中。服遺化抱素蘊者。豈曰無人。然而窮達有命。亦未必盡登仕版。則儒任鄕任。足可謂薄試之階也。首任外諸窠差除。又或閼而不行。一名之類。其將盡錮而後已。古人所謂枯項黃䤋。騈死於蓬戶之下者。豈非實際語也。不但在伊人。有茹鬱之嘆。揆以朝家疏滯之政。寧容一任其功曹執綱輩操縱乎。先自嶺南始。道伯嚴飭各邑。復申令甲。劃卽差除。俾無如前因循之弊。仍令諸道。按而行之。以副予眷眷定制之意。仍又敎曰。此傳敎一通。成出有旨。下諭諸道道伯。
정조 6년 · 강
命訓局設屯。往復廟堂後擧行。
정조 6년 · 목
領議政徐命善啓言。知中樞府事具善復疏陳訓局救殘弊之狀。仍請設屯。有令廟堂稟處之命矣。本局之設。重於諸營。請設屯之請。最似無弊。試令本局採探閑曠處。往復廟堂完定後。或草記或筵稟擧行事。請分付。從之。
정조 6년 · 강
命各邑守令躬行田疇。曉諭農民。
정조 6년 · 목
領議政徐命善啓言。卽今所移之秧。豈無有秋之望。各其邑守令躬行田疇。曉諭農民。勿以節晩而解體。助糧借牛。各別勸課。俾無一畝荒陳之患。請分付於諸道道臣。從之。
정조 6년 · 강
命陞戶各道抄上者。逃亡病廢之代。更擇上使。
정조 6년 · 목
知事具善復啓言。庚子式年。以陞戶事特敎截嚴之下。各道抄上者。比前大勝矣。或逃亡病廢之代。各其邑更爲別擇上使。出擧條。請分付於各道道臣。嚴飭列邑。從之。
정조 6년 · 강
各 陵寢祭享圖式。命分付該曹釐正。
정조 6년 · 목
副司直金文淳啓言。向以各 陵寢祭需事。有所仰達。旣承別單書入之敎。今方擧行。而第陳設圖之違式。鍮器錯用。俱合釐正。有圖式然後。始可有據。故取考五禮儀及 宮園儀。則 忌辰大祭陳式圖。或有異同。五名日初無載之事。因此而致有參差之擧。莫重祀典。不容如是。各 陵寢祭享圖。分付該曹。以爲釐正請啓下。從之。
정조 6년 · 목
敎曰。政官牌招開政。○以黃檄爲利城縣監。吳載純爲大司憲。鄭宇淳爲大司諫。李身晦爲司諫。姜彝正韓宗濟爲掌令。李頣祥李祉永爲持平。李昌漢爲獻納。林道浩鄭在信爲正言。李宗燮爲應敎。金履正尹㬦爲修撰。李★(土+甲)爲刑曹參判。尹塾爲左尹。徐有鄰李性源爲同義禁。
정조 6년 · 강
以李在學沈有鎭李世奭爲承旨。徐龍輔爲吏曹正郞。
정조 6년 · 목
敎曰。承旨前望單子入之。○吏曹正郞前望單子入之。
정조 6년 · 강
命重臣金鍾秀所帶諸任。竝仍任。
정조 6년 · 목
敎曰。向來坐罷。不過是體例間事。重臣金鍾秀所帶諸任竝仍。貶日不遠。諸司褒貶。限內上來磨勘之意分付。
정조 6년 · 강
拿處楊根縣監李命熙。
정조 6년 · 목
刑曹判書鄭民始啓言。卽接楊根縣大同米上納陳省。則異筆加書。紙末之空處踏印。不無該色輩中間幻弄之弊。此而置之。後弊難防。該縣監請拿問嚴處。從之。
정조 6년 · 강
總府以 御諱先生案。今日午時移安啓。
정조 6년 · 목
本府啓言。本府移接於舊政院事命下矣。 御諱先生案移奉日字。令日官推擇。則今日爲吉云。以此日移安。
정조 6년 · 강
行文臣製述于誠正閣。試官鄭民始鄭志儉。金守鎭徐鼎修徐有防。
정조 6년 · 목
予曰。時限已過。未呈試卷。連爲催促持來。予曰。考盡全軸。無一可觀。竝書更等。以爲更試。以十日晝一水。爲五言律題。予曰。以明日午時爲限。民始曰。江都所送銀子。自賑廳送于關西。今始換來。有成帖後可以下送矣。予曰。當以內帑庫成帖文以下矣。
정조 6년 · 강
領府事金尙喆箚請休致。仍乞遞兼帶提擧之任。賜批。
정조 6년 · 목
箚略曰。臣之從前陳墾。今爲幾遭。辭已竭矣。今於起居之節。未嘗進身於朝廷之會。此聖鑑之所俯燭。公議之所相諒。只是兼帶提擧尙羈縻。而今貶坐當限矣。以公以私。寧有是哉。解臣所管衙門。仍許休致宿願。則奚但臣有辭於竝遊之士庶幾有光於勵世之治敎。批以。雨餘天氣頗有涼意。暫赴衙坐。似無損於攝理之方。卿須安心勿辭。卽起視事。使考續大政。毋㡳停廢也。仍命遣史官傳諭。
정조 6년 · 강
遞吏曹參議沈念祖。
정조 6년 · 목
敎曰。貶坐三銓不參云。吏曹參議沈念祖許遞。政。官待明朝牌招開政。除衆所共知實病外。以無故人差出。又敎曰。在外臺諫許遞。明日政差出。
정조 6년 · 강
遞承旨李亨元。以沈有鎭代之。
정조 6년 · 목
敎曰。左承旨見有實㺊。許遞。前望單子入之。
정조 6년 · 강
命內入册子。閣臣取閱時。以牙牌取出事定式。
정조 6년 · 목
敎曰。大典續錄禮典雜令條曰。弘文館書册入內時。用象牙牌。出納。雖官員。只於館中披覽。闕門外無得出納。如有不得已相考出納。則啓達矣。近來弘文館凡事。皆不如古。獨於此事。何論古例有無。而至於本閣。旣造册出納牙牌。此蓋倣宋朝故事。且符我朝典章。可謂不偶然。此後內入册子。牙牌書下。閣臣之取閱時。牙牌取出事。作爲定式。
정조 6년 · 강
命京外官付過人。依法典擧行。
정조 6년 · 목
敎曰。近來禁府公事。有付過之語。而名存實無。每欲修明舊制而未果。適値貶日。如是提敎。此後一依大典續錄。京外官付過人考續時。憑黜陟等事。周年內滿五次者。啓稟左遷。竝依法典擧行事。令該府知委吏兵曹及各道。
정조 6년 · 강
召見承旨金宇鎭于誠正閣。
정조 6년 · 목
予曰。藥房注書以鄭萬始追省記以入事分付。予曰。今者都政窠闕。何如云耶。宇鎭曰。初無元窠。只待貶窠。而其中黃海洪忠兩道。今以日淺。不得題貶。故銓家之爲政。極難云矣。予曰。御營廳。何以爲之乎。宇鎭曰。臣父果有咫尺之守。不得參坐。有所箚懇矣。及承批旨。終靳允許。方切惶悚。鳳知所措矣。予曰。昨年貶坐。亦有未參。今亦何傷乎。宇鎭曰。參以情私。尤極惶悶矣。予曰。再昨日賓對所下三條傳敎。外議何如云耶。宇鎭曰。人皆謂聖德事矣。予曰。寶鑑箋文。今已製成乎。宇鎭曰。李命植果爲撰出。而或有疵病。故略加刪潤云矣。予曰。此是我國創出册子。善爲撰成則好矣。宇鎭曰。然矣。
정조 6년 · 강
命宗臣安昌君燝。施永不敍用之典。
정조 6년 · 목
敎曰。此等上疏。何可捧入。當該承旨。從重推考。在院承旨推考。爭座之事。焉敢登聞。猥褻極矣。該宗臣亟施永不敍用之典。 燝疏略曰。 太廟享班不論資級云者。此何言也。 太廟享班。只依尊卑之行年齒之序。而資級二字。初不擬議於其間。則其與候班朝行體例絕異矣。臣未嘗見享班爭座。此豈可援之說乎。且於朝班。與外班朝不同。例爲別班云者。臣從宦殆三十年。但見其內外朝別班。未見宗親中年齒嫡庶之別班。未知此言何所據而發耶。更爲詢問諸宗。班序單目之次第。照舊參今。指一定式。俾無紊亂之弊焉。
정조 6년 · 강
放定配罪人林泰昌金貞祿李善言。
정조 6년 · 목
洪忠監司洪秀輔以罪人林泰昌金貞祿到配馳啓。敎以。竝放送事分付。 黃海監司黃昇源以罪人李善言到配馳啓。敎以。放送事分付。
정조 6년 · 강
以鄭志儉金宇鎭爲承旨。
정조 6년 · 강
召見承旨金宇鎭。藥院提調金華鎭于誠正閣。
정조 6년 · 목
予曰。近有厭食之症。紅暈之漸。湯劑今可進服乎。醫官丁文壽曰。三庚之時則有難進御矣。予曰。然則待秋進服耶。文壽曰。秋間進御似好矣。予曰。土木之役。誠甚重難。而見今宮墻之頹圮。門戶之破碎。到處皆然。誠不成說。至於時敏堂。與大內只隔一墻。故昔者時敏堂近處。殿宇稠密。殆無虛地矣。自經屢次灰燼之後。蕩無餘存。虛疏甚矣。不可不造建略干行閣。以爲周遮之道矣。華鎭曰。誠然矣。予曰。慶熙宮之光明殿。卽大內之大名殿。而聞方頹圮云。此亦可悶。華鎭曰。此殿何可不修改乎。前頭修改之役。如是浩大。故臣言于領相曰。諸道風落木。不可不發賣而從便輸運上來。以用於材木爲宜云矣。予曰。本曹郞廳中。有可監蕫於前頭修改之役者。而金鎜何如耶。華鎭曰。初但知鎜之有文矣。及觀做事。亦頗精詳矣。予曰。本曹之無事。莫如近日。而財用則每患不足。誠可悶矣。華鎭曰。誠然矣。予曰。安昌君之上疏。何爲捧入云乎。宇鎭曰。臣聞院僚之言。則初欲退却矣。以崇品宗臣之疏。故捧入云矣。予曰。以事則不過爭座之微端。以地則自有嫡庶之分義。至親之間。專事詬辱。豈可成說乎。華鎭曰。外論以爲在家則當嫡庶之分。而至於朝中班列。則當從爵品之崇卑而序座宜云矣。予曰。弓角契。近則何如耶。華鎭曰。弓角之唐貿旣艱。雖或貿出。又爲見礙於灣府所禁。故貿來之道。極爲苟艱云矣。予曰。我國專尙角弓。而中國不然。蓋角弓雨濕之日。全不堪用。雖晴明之日。不爲點火。則亦不堪用。安知賊來於晴日乎。華鎭曰。誠然矣。予曰。掌通之塞已久。而更爲許通之文蹟書入。齋郞入擬者之至親。亦爲書入事分付。予曰。癸未以後。若有更塞掌通文蹟。則書入事分付。萬始回奏曰。癸未以後。無更塞之文蹟云矣。
정조 6년 · 강
命儒生殿講處所。以明政殿爲之。
정조 6년 · 목
以趙鼎鎭爲吏曹參議。尹東晩爲司諫。鄭德弼爲掌令。尹履相李秀夏爲持平。黃仁炫鄭淵淳爲校理。尹行元爲副校理。李頣祥爲修撰。洪良浩爲工曹參判。嚴思勉爲 健元陵參奉。初仕也。
정조 6년 · 강
敦寧都正沈念祖疏陳無敦寧乞遞。批令該曹稟處。
정조 6년 · 강
召見禮曹參議柳義養正郞李祉永于誠正閣。
정조 6년 · 목
予曰。册子幾何校正乎。義養曰。幾畢矣。予曰。今以此本亦可刊印乎。義養曰。臣之所編。未必盡善。豈可直爲刊印乎。予曰。郞廳使之仍任校正之役。庶或有益乎。義養曰。果多郞廳之效矣。予曰。郞廳今經臺職。其推榮之事。當如何耶。祉永曰。曾前金和澤家。果有推榮之前例云矣。予曰。下批者。予果有意。雖非歲初。今日使之啓下。承旨李世奭曰。當以傳敎分付乎。予曰。以口傳分付該曹。子曰。續五禮儀。多有誤處矣。義養曰。續五禮儀。果多有誤錯矣。予曰。諸執事之有入無出誤矣。山川獻官亦漏矣。義養曰。果然矣。至於儀註中案字。諸壇所無之案。誤書以置于案。蓋以續五禮儀以置于案。故信之不疑。致此誤書矣。予曰。續五禮儀之誤書何故也。義養曰。北壇親祭儀。初不載於原五禮儀。而 先朝始行之時。儀註新出時。只以大明集禮諸壇儀。湊合成出。故大明集禮則大小壇祀。皆有案。故儀註有案。而至載續五禮儀。日前以此謄納。故次次致誤。至於亞獻官出之下。不書諸祭官者。亦是誤書。而此則原五禮儀續五禮儀。各樣祭儀。皆如此故耳。予曰。秋官志今已撰成。春官志不可不繼撰矣。義養曰。誠然矣。册子以五禮儀爲名。只謄各樣儀註矣。予曰。果好矣。郞廳所見何如。祉永曰。聖敎誠好矣。予曰。是誠便好。如周易折中永樂本之例。參酌以成則好矣。郞廳所見何如耶。祉永日。誠然矣。予曰。與郞廳往復相議乎。義養曰。前郞廳在鄕。故不得往復矣。予曰。圖式何以爲之乎。義養曰。序例圖式。一竝載錄。而舊文無所改矣。予曰。勿改舊制。分類撰編。予曰。五禮儀俱有載錄。而近來享祀。全不致詳。致此疏漏之弊矣。義養曰。 宮園儀末張。祭圖添入矣。予曰。添入。義養曰。 宮園儀下編所載傳敎中。宗廟北墻出小門事。乃以 英廟朝載錄。而更考則非 英廟時事也。予曰。 太宗朝事乎。義養曰。書院不載文獻備考。此册可以載錄乎。予曰。載錄好矣。義養曰。一從賜額之數。亦已搜輯矣。予曰。依大 明會典例。統集國朝典例。以成一秩。則豈不好耶。義養曰。臣意本如此。搜輯亦依此爲之耳。予曰。好矣。義養曰。古今事蹟疏奏載錄時。或有惡人之姓名。則有難具書矣。予曰。亦史例。不必去姓去職矣。義養曰。 列聖御製中。仍置職姓名。而 列聖誌狀撰進人記載處。姓名細書之矣。予曰。 列聖誌狀。果有傍註細書之例。然則莾操懿溫。豈可以書之乎。義養曰。大低五禮儀。只載儀節。而不載禮之源流。若於此或作別件册子。有以成之則好矣。而卽今非可論矣。予曰。古今源流。有能博考者乎。義養曰。卽今郞廳中魚錫光自初以爲此册。只謄儀註。而不載禮義爲欠。蓋其常時博覽禮書。有所着工。故有此言矣。予曰。今世禮經留意。亦可貴矣。予曰。大抵久任責成。自是美事。故近不除承旨矣。册子覽後。當出送矣。義養曰。此册畢役前。與諸執事郞廳同事乎。予曰。可矣。予曰。都承旨率 健元陵參奉入侍。參奉嚴思勉進前。予曰。今除此職。卽爾父酬勞之功矣。都承旨亦有喜悅之心乎。嚴璹曰。臣旣承恩敎。臣子蒙恩異數。實爲報答無地矣。
정조 6년 · 강
命各營門將臣出往成外時。送言政院啓稟。
정조 6년 · 목
左承旨李亨元啓言。各營門將臣。以各其該營事。出往城外。當日回還。則所佩召。只言送本院。仍佩往來事。曾有筵敎。而將臣去就。所關不輕。旣無文蹟。難以遵行。以此意出擧條請定式。從之。敎以。該大將前一日。言送本院。則自本院枚擧此意啓稟。待發落出去。如習陣粶試射。則自有前一日單子。不必以此定式。
정조 6년 · 강
命 祭品釐正。册子中據實載錄。
정조 6년 · 목
校正堂上柳義養啓言。原本五禮儀。 陵寢無忌辰祭儀及設饌圖。而只有四時俗節祭儀及設饌圖。又有告由移還安祭儀及圖矣。今以太常封進祭品及各 陵所行祭品考之。則 忌辰祭。用五禮儀俗節祭品。而俗節祭則用告由祭祭品。而加餠麪果各一器。減湯一器。未知此例始於何時。而與五禮儀儀式。大相不同矣。苟究厥由。則五禮儀有 文昭殿忌辰祭。而壬辰亂後。移設於 陵寢。故 陵寢忌辰祭。不載於原本五禮儀。始載於續五禮儀。蓋祭品則 忌辰祭之用俗節祭品。俗節之用告由祭祭品。似在於其時矣。 先朝戊辰。故相臣金在魯以此陳達。以爲四時俗節。今若一從五禮儀圖式而備行。則祭品所加之米。一年當三千三百石云矣。則戊辰以後。各處改 陵園更多。所加之米。將爲四千數百石矣。祭品之用古例用近例。臣不敢遽議。而今此近例。亦已久矣。則在今便成古禮也。祭品釐正後。册子中可以據實載錄。故敢達。從之。
정조 6년 · 강
命再明日開坼相直。次對明日來會。
정조 6년 · 강
命禮曹正郞李祉永仍任前職。
정조 6년 · 목
敎曰。編役未就。經徑遞可惜。禮曹郞官李祉永仍任前職。
정조 6년 · 강
遞兵曹參判李憲默。
정조 6년 · 목
因該曹貶坐不備草記。敎以。在外參判許遞。
정조 6년 · 강
大提學金鍾秀上疏自引。仍陳貶坐之不暇。賜批。
정조 6년 · 목
疏略曰。嶺南納粟人告身事出。而臣之憒憒不事事之實。於是乎畢露無餘矣。罷職末勘。匪譴伊恩。曾不幾何。敍用之命。兼帶仍任之敎。次第而下。臣驚惶感激。玆敢露章請譴。至若貶坐之趁期有命。而母病末由離捨。文衡之任。混仍無例。而館規不敢放倒之狀。有未暇傡列。伏乞亟命有司。議臣當被之罪。俾公法行而私分安焉。批以。罪在下吏。卿何深引。貶坐有命。勿辭上來擧行。
정조 6년 · 강
判下秋曹各道殺獄案回啓。
정조 6년 · 목
刑曹啓言。楊州牧囚推罪人李貴福。令道臣待用刑。各別嚴刑。期於輸款之意請分付。敎以。當殺而生。固可留心。萬一獄情多晦。從以檢案相左。果無可恕之跡。而强置惟輕之典。流弊反有歸於低昂。此獄事。更加究覈。徐思求生之方。實合折獄之體。以此意分付道臣。使之待用刑。各別嚴刑。期於輸款。若得一分疑端。奚待審理之命。論理狀聞。以待酌處事。措辭行會。又啓言。金城縣囚推罪人申東郁等。照法嚴勘之意。請一體分付。敎以。申東郁段。乭松致命。雖曰。渠日子相距。恰爲六十三日。則不念幸限之已過。勒定償命之斷例。大非劃一之制。道伯推官俱有失審之責。時値藏刑。姑不用刑推。稍與成獄有間。特爲參酌。東郁減死酌配之意。分付該道。鐵原府囚推罪人蔡成發。參涉使喚之狀。雖極痛駭。一獄元無兩正犯。況太起自斃之後。成獄一款。尤無可論。竝依回啓施行。襄陽府囚推罪人李海寅。私施惡刑。難免武斷之律。致使成才遽底縊死。以此以彼。海寅之威逼殺死之罪。三尺至嚴。決難容貸。分付道臣。依前牢囚。待用刑。與干連各人等頭面覈實。使之錄啓後稟處。尾陳韓老郞等事。亦爲回啓施行。又敎以。大凡回啓。一依狀本次序爲之。今此本曹覆啓中蔡成發李海寅之互換上下。殊欠照檢。此後依狀本次序。
정조 6년 · 강
命時囚成大中分揀放送。
정조 6년 · 목
義禁府啓言。校書校理成大中原情。泛稱遲晩。曾經侍從。除刑推議處。敎以。非渠之罪。分揀放送。
정조 6년 · 목
予曰。近來承旨擧行皆如此。誠可怪矣。鄭德弼上疏。何承旨捧入乎。承旨李亨元曰。該房捧入矣。予曰。臺臣疏章。若言其所難言。則誠亦可嘉。而觀此疏中。旣以謂曰金蓍耇等放釋之命。事涉輕先爲辭者。極爲駭然。政院何不照察。敢以此等文字。循例捧入乎。在院承旨。一竝罷職。領議政徐命善曰。鄭德弼疏語。極涉無嚴。亟施削職之典。捧入承旨。亦爲削職宜矣。予曰。鄭德弼事置之。予曰。今日之雨亦喜矣。六月成霖。果無所妨耶。命善曰。今此移秧。雖曰節晩。農民則以爲丁寧有秋云云。去壬寅六月二十六日。始雨移秧。而猶得成熟矣。左議政洪樂性曰。節候今雖晩矣。而已爲移秧居多云矣。予曰。李文德事。卿等知之乎。命善曰。以慶尙左兵使。習操時挾妓晩赴事。因繡啓被罪矣。予曰。習操時或有挾妓之例乎。知事具善復曰。所謂隨廳妓。習操時隨去。果是謬例矣。予曰。聚軍後晩赴。誠有罪矣。善復曰。其時聞以實病。差晩赴場云矣。而此等之人。皆有罪名。故千把總無以備擬差出矣。予曰。非但千把總爲然。近來行首宣傳官。極爲苟艱。殆不成樣矣。兵曹判書鄭好仁曰。誠然矣。予曰。李文德外。兵水使之未敍用者。有幾人乎。好仁曰。前兵使元厚鎭。亦未敍用水使則有無。不能的知矣。予曰。行首之任。不可以防禦使差出。近來宣傳官。雖武將之言。亦不肯聽。況望輕之行首乎。予曰。李潤彬出外已久。內擬似好矣。五衛將有闕乎。好仁曰。五衛將則無見窠。而可以次次作窠矣。予曰。別軍職內遷。例付僉知矣。好仁曰。僉知方有窠矣。予曰。古群山僉使之代。各別擇差。樂性曰。李潤彬莅鎭後。多有修擧。鎭樣頓勝於前日云矣。右議政李福源曰。臣聞 元陵水車領去將校之言。則今番 陵上修改莎草。皆已着根。與舊莎草無間云。而今則雨水亦頻。不必更用水車。還爲入置于營門似宜矣。予曰。還爲入置也。大扺水車引水甚高。不可闕之器也。
정조 6년 · 강
命在院承旨。一竝罷職。捧納承旨削職。榻敎也。
정조 6년 · 강
命諸道大小科場所入及支待應辦。一體申飭。
정조 6년 · 목
領議政徐命善啓言。式年科期。只隔一月。旣是大比。場屋試官供億。實爲民邑之巨弊。今番諸道大小科場所入。各別量減。支待亦令從簡事。預先知委於諸道。而外方如此。則都下應辦責應。益加節約。請一體申飭。從之。
정조 6년 · 강
命前府使李陽運收敍。
정조 6년 · 목
領議政徐命善啓言。前府使李陽運。前任甲山時。定配罪人家屬留接。因道啓勘罪矣。其後同罪之人。已被甄敍。而此人尙在罷散云云。宜有一體收敍之道。敢達。從之。○敎曰。曾經兵水使人員竝敍用。其中李文德。蕩滌敍用。
정조 6년 · 강
命前郡守申遇文。前縣監鄭弼臣。依申思運例擧行。
정조 6년 · 목
左議政洪樂性啓言。前碧潼郡守申遇文。前孟山縣監鄭弼臣所坐。與楚山前府使申思運同。而思運則勘以公罪。遇文弼臣。勘以私罪。未免罪同而罰異。宜有一例處分之道。敎以。依申思運例擧行。
정조 6년 · 강
命工判徐有慶先參坐後調理。
정조 6년 · 목
敎曰。聞大臣言。工判貶坐。尙不爲之云。判書徐有慶。旣承疏批。使之先參坐後調理。
정조 6년 · 강
命同知李萬恢加資事置之。
정조 6년 · 목
吏曹判書李命植啓言。昨以同知中樞李萬恢。侍從臣父加資。考例啓下事有命矣。萬恢前旣以侍從父加資。今又以侍從父加資。則世有五子登科之人。五子皆通淸。則其將加五階乎。無例之事。不可施行。請今姑置之。從之。
정조 6년 · 강
以李崇祜爲大司諫。尹長烈爲司諫。李迪喆金宗鐸爲掌令。曺振遠爲獻納。李百亨爲正言。
정조 6년 · 목
因政院臺諫有闕政事取稟。敎以。臺諫前望單子入之。
정조 6년 · 강
工曹判書徐有慶疏陳病狀乞遞。賜例批。
정조 6년 · 강
命明禮門墻頹圮。把防將卒住接處。各別防遮。
정조 6년 · 목
禁衛營啓言。本營分授明禮門北邊宮墻第二舖頹圮。樹栅連接處二間許。又爲頹圮。把守軍以西營入直禁衛軍十名除出把守事。自兵曹草記矣。西營入直軍十名除出。別定將校一人。與把守軍合力守直。而仍卽添栅。敎以。添栅後軍兵名數。只準間數把定。而至於別定將卒。卽爲解送。見今雨勢不止。墻外把防處。將卒沾濕之苦。甚可悶憐各別堅實防遮之意。卿營及御營知悉。着意擧行。
정조 6년 · 강
命時囚尹勉遠保放。李命熙等放送。
정조 6년 · 목
義禁府啓言。晉州牧使尹勉遠。傳旨內辭綠。縷縷發明。事極可駭。所當請刑。而兵營幕禆之擅殺人命委折。自刑曹行査本道。待査啓。請更爲稟處。敎以。事實雖如是相左。渠之發明之說。有難取信。依啓目行査後稟處。此時曠官。一日可悶。星火査問之意。分付道臣。此囚姑爲保放。又啓言。楊根縣監李命熙原情。泛稱遲晚。請刑推得情。敎以。旣稱謬例今番付過放送。使之卽爲還官。此等事有此謬例之曚不覺察。他餘民事。安保其綜明。此後愓念供職之意。嚴飭分付。又啓言。安原前權管徐德麟。原情。泛稱遲晚。請刑推得情。敎以。照律。德麟。彼人下去初不詳問。請以此照律。杖六十收贖。奪告身一等放送。允之。功議各減一等
정조 6년 · 강
命明日儒生殿講。更待下敎。
정조 6년 · 목
敎曰。雨勢不止。明日日次儒生殿講。待晴。更待下敎。
정조 6년 · 강
以尹師國爲承旨。前望也。
정조 6년 · 목
敎曰。吏兵房承旨持褒貶啓本入侍。○京畿監司李亨逵啓本。仁川府使尹得霖。所貴殫竭。益勉剛克。重林察訪李萬英。欲觀來頭。竝中。○洪忠監司洪秀輔啓本。洪州牧使申致權。政務祛弊。戒在太剛。德山郡守李惟稱。允矣愛民。勖則在剛。新昌縣監趙時種。勤勵可尙。柔善宜勉。木川縣監李德熙。治法固好。檢報頗䜹。竝中。舒川郡守任瑎。時惟歉荒。奈此昏憒。稷山縣監柳東亨。誠雖圖治。材難責賑。唐津縣監安羽濟。縱勉襄老。難了災邑。竝下。○黃海監司黃昇源啓本。鳳山郡守具世勣。治固著績。事或招謗。金郊察訪金瑞復。微眚宜略。竝中。○江原監司金憙啓本。杆城郡守趙漢鎭。金永民譽。何多僧怨。下。○全羅監司朴祐源啓本。沃溝縣監朴行淳。旣勤賑政。益勉剛克。和順縣監朴明淳。治固勤勵。 缺參禮察訪金德元。宜勉終譽。旌義縣監李長益。政有政譽。報不審愼。竝中。寶城郡守閔百彬。斂胡及僧。政多委吏。同福縣監李奎亮。民頑吏猾。奈此襄懦。竝下。○慶尙監司趙時俊啓本。昌源府使趙升鉉。䜹率宜警。賙賑以誠。居昌府使缺 誠切願治。稅或遺奸。奉化縣監尹廷烈。雅規可喜。板禁築差擾。彥陽縣監李彥愼。管庫雖忽。了賑果善。機張縣監安德鵬。販奸宜察。賑事無闕。比安縣監金翼均。慈諒之政。或有糴弊。安奇察訪金成九。報辭宜詳。竝中。英陽縣監李命圭。糴賑濫稅。一未覺察。下。○平安監司徐浩修啓本。熙川郡守蔡顯五。縱察宜勉。勤謹足尙。中。慈山府使南柱老。差任錄卿。兩開賂門。孟山縣監李★(王+建)。倉虛民飢。徒事瞞報。竝下。○咸鏡監司鄭元始啓本。定平府使申光復。文川郡守李有喆。誠切固有。還賑何錯。鏡城判官盧瑞國。所貴恬淡。益勉振刷。竝中。利城縣監陳盛漢。亦足太甚。不去奈何。下。
정조 6년 · 강
罷承旨申應顯職。
정조 6년 · 목
政院啓言。江華留守金熤。統制使具明謙。慶尙左兵使具敍五褒貶啓本。邊將無一人居中居下。殊無嚴明殿最之意。竝請推考警責。允之。敎以。奏御文字。事體何等重大。則此啓辭之字畫。無一字成樣。楷草相雜。甚至誤書處。抹而傍書。此前所未有之擧也。未知何注書之所爲。國綱所在。火關後弊。該注書之自本院初不從重論罪。循例捧入。果何故也。安用此等承旨爲哉。爾則罷職退去。
정조 6년 · 강
重推承旨趙尙鎭林錫喆。遞差柳誼。
정조 6년 · 목
敎曰。政院事。誠無如之何矣。纔有遞易。便皆曚昩。雖以昨今事言之。莫重奉審。亦不提稟。昨日坐直承旨。竝從重推考。該房之至於出去。不卽微稟。亦不可無飭。當該承旨遞差。
정조 6년 · 강
以李崇祜申思運林錫喆爲承旨。尋遞思運。以李敬養代之。
정조 6년 · 목
敎曰。承旨前望單子入之。○政院以思運方在解由未出啓稟。敎以。許遞前望單子入之。○敎曰。違牌承旨許遞。前望單子入之。
정조 6년 · 목
敎曰。左右承旨許遞。今日政差出。○敎曰。在外臺諫許遞。今日政差出。○敎曰。古群山僉使。今日政差出。○以趙瑍李謙煥沈念祖爲承旨。尹承烈爲大司諫。李性浩金履厚爲掌令。金翊休爲獻納。權裕爲正言。蔡弘履爲左尹。趙時偉爲大司成。
정조 6년 · 강
命濬川都廳田翊顯仍任。
정조 6년 · 목
敎曰。昨日之雨。溝澮不但盈溢。雖以摘奸回告之言聞之。京中城外川水。家村漂流。極其夥然云。申飭京兆。發遣部官。漂失民戶。査實草記。外方則此等事。率皆登聞。況有揭板飭敎。則京兆之尙無一言早白何也。行公堂上推考。部官知名草記。續聞橋梁石堤。或多蹲頹。沙汰亦皆成阜云。待晴疏築。難付生手。濬川前都廳田翊顯仍任。着意蕫役。
정조 6년 · 강
吏曹參議趙鼎鎭疏辭新除三銓之任。賜例批。
정조 6년 · 강
大司憲吳載純陳疏辭職。仍陳勉。賜批。
정조 6년 · 목
疏略曰。自古帝王之治。無不以心爲主。近而言行之細。遠而號令政敎之大。必皆本之於此心。故堯舜禹相傳之心法。不出於精一之訓。而所以爲出治之本也。臣愚竊願殿下於端本出治之原。用力着功之方。益加勉勵。庶幾隆治。謹以草草。數語爲獻。批以。所陳留意。卿其勿辭行公。
정조 6년 · 강
禮曹以東 關王廟滲漏處修改吉日推擇啓。
정조 6년 · 목
該曹啓言。卽接東 關王廟守直官牒呈內。今番之雨。本 廟正殿內殿外西北邊兩處滲漏云。修改吉日推擇。則今月十九日辰時爲吉云。以此日擧行。而先告事由祭。同日設行。所用雜物。令各該司進排。亦令繕工監別定監役官。趁卽修改。依定式。句管堂上進去之意。請分付。允之。敎以。待快晴。更卽涓吉草記。觀今明如得快霽。以此日擧行之意草記。
정조 6년 · 강
命新除授承旨李敬養。給牒敍用。
정조 6년 · 강
召見承旨李謙煥于誠正閣。